Bawa Pilate na tia pra Yesu frɔ na fwa ni.
A Sojae pre na wuuro tɛɛ mna ŋunu juulee tin mu u juule, mna u le dodoŋgi nyiɛ ka,
a praa paan na yuu u pan mbo, “Woowo, Judae ŋunu.” Mnaa u yiɛ juari.
A Pilate na ndru mu yili fimi na, mna yo lenɛɛrɛ pre pan mbo, “Ni paan na u ni mbe e ŋga, mbe ti mbe e chin na ni n sisaa ŋga u pe nya.”
A Yesu na yili fimi na, na wuuro juulee kree wa u ndra na, a u dodoŋgi nyiɛ kree wa u na. A Pilate na yo pe pan mbo, “Blɔ wre wi kre.”
Ŋga srawɔfɛɛnlɛ loplombo na Suminyuŋgo shiefɛɛnlɛ pre na u nya kre, a praa gble leni mbo, “U kan kanyana kumu kaan na. U kan kanyana kumu kaan na.” A Pilate na kna mbo, “Kena yire titi, e u wru e sɛ u kan kanyana kumu kaan kre na. Mi n sisaa ŋga u pe nya.”
A lenɛɛrɛ pre na kna mbo, “O mbra nyina na ki fna u ku. Ŋgi na hin? U yo na Nyiɛkpɔɔ Biblɔ wi.”
Ŋga Pilate na kre kee ŋga loo kre, fiɛrɛ na u yii kpɔɔ,
A wra ndru mu le katoo, mna Yesu wie mbo, “Sena wo wi ŋu hin?” La Yesu nsra paara.
A Pilate na u wie na mbo, “Ma paara na ni ni ra? Mu chin na nii wa jaŋga ni na mbe jaa ti pe mu wa, a nii wa jaŋga ni mbe ti pe mu kan kanyana kumu kaan kre naa?”
A Yesu na kna mbo, “Na Nyiɛkpɔɔ nsra mu ŋga ki jaŋga, kaa mu n wa na jaŋga ni ni na. Ki tia ndro ŋmba u ni wɔ mu ŋga kre, wre u le sisam kpɔɔ nu mu wɛ mu na.”
Ŋga Pilate na kre kee ŋga loo kre, wraa kolo ka chaa mbe Yesu wa. La, lenɛɛrɛ pre na ndru mu gble le, mbo, “Na mu u wa, kena ŋunu Caesar nunu ma ŋu na. Lewo ŋmba u uyɛ pe ŋunu kre, ŋunu Caesar loŋgo wi.”
Ŋga Pilate na yire kee nyjɛ loo kre, a wra yili na Yesu ni fimi na, mna pan mu tni u kpra kun jɔɔn na, praa ki yeeri Dnɛ Bamba. Hebrew yolo nu praa ki yeeri Gabbatha.
Kie pe lafo na, na nyiŋge we se mbe pe Klɛntro ble yire li, a Pilate na yo Judae pre pan mbo, “E ŋunu wre we.”
A praa gble mbo, “U gbo, u gbo, u kan kanyana kumu kaan na.” Bawa Pilate na pe wie mbo, “E chaa mbe ni e ŋunu wre kan kanyana kumu kaan naa?” A srawɔfɛɛnlɛ loplombo pre na kna mbo, “Caesar chiin wi o ŋunu.”
Kra tia Pilate na Yesu wru mna le sojae pre kɛɛ, na pe sɛ u kan kanyana kumu kaan na, a pra u wru mu sɛ.